مری (نالی)

مَرِیّ (امریکی انگریزی: esophagus، برطانوی انگریزی: oesophagus، قدیم املا: œsophagus) جسے عام زبان میں خوراک / غذا کی نالی بھی کہا جاتا ہے، ریڑھ والے جانوروں میں وہ نالی ہے جو غذا کو بلعوم سے معدے تک پہنچاتی ہے۔ اس عمل میں عضلات کی خودکار حرکت جسے حرکت دودیہ کہتے ہیں، مدد دیتی ہے۔

مری ریشائی عضلاتی نالی ہے جو بالغ انسان میں تقریباً 25 سینٹی میٹر (10 انچ) لمبی ہوتی ہے۔ یہ قصبۃ الریہ اور قلب کے پیچھے سے گزرتی ہے، حجاب حاجز کو عبور کرتی ہے اور آخرکار معدے کے ابتدائی حصے سے جا ملتی ہے۔ جب ہم کچھ نگلتے ہیں تو بر مزمار پیچھے کو جھک جاتا ہے تاکہ خوراک حنجرے یا پھیپھڑوں میں داخل نہ ہو۔

مری کی دیوار تجویف انبوبہ (لیومن) سے باہر کی جانب درج ذیل پرتوں پر مشتمل ہوتی ہے:
سب سے اندر مخاطیہ، اس کے بعد زیر مخاطیہ، پھر عضلاتی ریشوں کے طبقات (پرتیں) جو ریشے دار نسیجوں میں گھری ہوتی ہیں اور سب سے باہر ایک اور نسجِ الحاقی کی پرت ہوتی ہے۔

مخاطیہ کئی تہوں پر مشتمل پرت دار قشری بشر مخاطیہ (stratified squamous epithelium) پر مشتمل ہوتی ہے، جو معدے کی ستونی خلیات والی اکیلی پرت سے مختلف ہوتی ہے۔ یہ تغیر بشر مخاطیہ کی ان دو اقسام میں واضح طور پر کج مج (زِگ زیگ) لکیر کی شکل میں دیکھا جا سکتا ہے۔ مری کے بالائی ایک تہائی حصے میں عضلاتِ مخطط پائے جاتے ہیں، جبکہ بقیہ حصے میں ہموار عضلات ہوتے ہیں۔

مری کی دیوار میں دو عضلاتِ عاصرہ یعنی سکیڑنے والے عضلات (sphincters) ہوتے ہیں: ایک اوپر اور دوسرا نیچے۔ نچلا عاصرہ معدے کے تیزابی مواد کو واپس مری میں آنے سے روکتا ہے۔ مری کو خون کی بھرپور فراہمی اور نکاسی حاصل ہوتی ہے۔

اس کے ہموار عضلات غیر ارادی اعصاب کے زیر اثر حرکت کرتے ہیں جن میں سیمپی ٹھیٹِک یعنی اعصابِ شرکیہ (جو سیمپی ٹھیٹِک ٹرنک یعنی جذعِ شرکیہ کے ذریعے آتے ہیں) اور پیرا سیمپی ٹھیٹِک یعنی نزد شرکی اعصاب (جو عصب راجع یعنی ویگس نرو کے ذریعے پہنچتے ہیں) شامل ہیں۔ بالائی حصے کے مخطط عضلات کو ارادی اعصاب یعنی زیریں حرکی عصبیے (لوور موٹر نیورون) کنٹرول کرتے ہیں، جو عصب راجع ہی کے ذریعے وہاں پہنچتے ہیں۔

 حوالہ جات 

زمرہ:اعضائے جسم
زمرہ:انسانی سر اور گردن
زمرہ:سینہ
زمرہ:شکم
زمرہ:نظام انہضام